Anichii maak Jewa iinuuh kaa niikaanishkuwaatwaau ekut kaa uhchi chihchipayitwaau e aanimaatwaau Jesus aniyuu uhchi e chii miinuwaachihaayich aniyuu naapeu e Jewa ayimiheuchiishikaayich.
Ekw kaa itikutwaau Jesus,
“Nuuhtaawii muush miyutuutam aat e ayimiheuchiishikaayich,
kaye niya maak ekun che wii ihtiyaan.”
Uyuu Jesus kaa itweyich,
anichii Jewa iinuuh kaa niikaanishkuwaatwaau chii iteuch,
“Niishtam namui uhchi chisteyihtam e Jewa ayimiheuchiishikaayich ekw miin kaa itwet Chishemanituu e Uhtaawiit.
Kaye muyaam taan e ishpish chisteyihtaakusiyich Chishemanituu ekun kaa e iteyimisut.
Eukw maak uyuu wehchi etituu nituweyimaatwaau chechii nipahaakanuyich.”
Jesus kaa aayimuumaat uhtaawiih
Jesus maak chii iteu,
“Kuiskw chiwiihtamaatinaawaau,
Ukusisimaau namui mikw wiya chika chii ihtuutam chekwaayuu.
Uhtaawiimaauh kanawaapameu chekwaayuu e ihtiyich kaye wiya maak ekun e ati ihtit.
Mikw taan e ihtiyich Uhtaawiih ekun e ihtit kaye wiya Ukusisimaau.
Wesh Uhtaawiimaau saachiheu Ukusisimaauh kaye waapahtiyeu misiwe taan e ihtit.
Chika wiichiheu etituu chechii maamishkaach ihtiyich.
Ekw maak che maamishkaateyihtamekw.
Uhtaawiimaau wanishkaaneu aweyuu nipuwinihch uhchi ekw maak maayaat pimaatisiiwiniyuu,
ekun kaye nihaau e ihtit Ukusisimaau,
miyeu aweyuu pimaatisiiwiniyuu aniyuu waa miyaat.
Uhtaawiimaau namui wiyaaskuneu aweyuu.
Wiya tekash chii miyeu Ukusisimaau chechii wiyaaskunicheyich.
Ekw maak misiwe awen che chisteyimaat Ukusisimaau muyaam e ishi chisteyimaat Uhtaawiimaau.
An awen ekaa kaa chisteyimaat Ukusisimaau namui chisteyimeu kaye Uhtaawiimaau aniyuu kaa pechi itishahukuyich.”
“Kuiskw chiwiihtamaatinaawaau,
an awen che pechi nituhtamukwe taan e iteuch kaye taapwehtawaate aniyuu kaa pechi itishahuyich kaachiche kata pimaatisiyuu.
Namui kata uhchi wiyaaskunaakanuu wesh nipuwinihch chii uhchi utinaakanuu ekw pimaatisiiwinihch kaa ishi pachishtinaakanuut.
Kuiskw chiwiihtamaatinaawaau shaash e utihchipayihch an tipahiikan uu che ispayihch,
shaash maak ispayuu,
anichii kaa nipitwaau kata pehtamuweuch Chishemanituu Ukusisa upehtaakusuwiniyuu.
Anichii maak kaa pehtawaatwaau kata pimaatisiyuuch.
Wesh wiya Uhtaawiimaau e ihtaat uhchipayuu pimaatisiiwin,
miyeu maak Ukusisimaauh kaye wiya e ihtaayich chechii uhchipayiyich pimaatisiiwiniyuu.
Chii miyeu kaye Ukusisimaauh tipeyihchichewiniyuu chechii wiyaaskunicheyich wesh wiya eukw Iinuu Ukusisa.
Ekaawii kushkupayikw,
wesh shaash peshunaakun misiwe anichii kaa chiskahaakanuutwaau chechii pehtamuwaatwaau Ukusisimaau upehtaakusuwiniyuu,
ekw maak che wanishkaatwaau nipuwinihch uhchi.
Ekw anichii kaa kuiskutaatisiitwaau kaachiche kata pimaatisiyuuch.
Ekw anichii kaa machaatisiitwaau chika wanishkaanaakanuuch nipuwinihch uhchi chechii wiyaaskunaakanuutwaau.
Jesus etituu e ishi aayimuumisut
“Niya maak,
namui nuuhchi miikuun niya waa ihtiyaan chechii ihtiyaan,
Iskutak e wiyaaskunicheyaan taan e itashumit Chishemanituu ekun e ihtiyaan.
Kuiskunaakun maak an e wiyaaskunicheyaan wesh taan e itashumit an kaa pechi itishahuut ekun an waa ihtiyaan.”
“Niya maak mikw tipaachimisuyaan e itweyaan e aawiyaan Christ namui nipaa uhchi taapwehtaakun.
Kutak awen ihtaau e pechi tipaachimit e itwet e aawiyuuch Christ,
nichischeyihten maak e taapwemakaniyich aniyuu kaa itaachimit.
Chichii itishahwaawaauch awenich anite John e ihtaayich chechii nituchischeyimitwaau taapwe e aawiyuuche Christ.
Chii taapweu maak taan kaa ishi tipaachimit John kaa itwet e aawiyuuch aniyuuh kaa pechi itishahwaat Chishemanituu.
Namui iteyihtaakun chechii pechi wiihtamuut awen Christ e aawiyaan,
wesh nichischeyimisun awen niya.
Mikw ekun uu e itweyaan chechii pimaachihuyekw.
Mwehch waashtenamaakan e chiihkaashtuwech ekun kaa ishinaakusit John tepaachimit.
Chichii naheyihtenaawaau mikw weipishchiish chechii muuchicheyihtamekw anite uwaashtuwewinihch.
Chii taapweu John taan kaa itaachimit,
mikw maak niya taan e ishi maamishkaach ihtiyaan wetaach chiihkanaakuniyuu nuuhtaawii e chii pechi itishahuut.
Wesh Nuuhtaawii nichii miikw suuhkaatisiiwiniyuu chechii maamishkaach ihtuuch chechii uhchi chischeyimakuyaan niya e aawiyaan Christ,
wiya Nuuhtaawii e chii pechi itishahut.
Uhtaawiimaau an kaa pechi itishahuut kaye wiya nipechi tipaachimikw.
Namui maak nihtaa kuuhchi pehtamuwaanaawaau upehtaakusuwin kaye namui nihtaa kuuhchi waapamaawaau.
Aniyuu utayimuwin namui chiwii kanuweyihtamuwaanaawaau chitehiiwaahch wesh namui chitaapwehtenaawaau wiya e chii pechi itishahuut.
Yaakwaau chinaanituu chischeyihtenaawaau Chishemanituu utayimuwin e iteyihtamekw ekut anit chechii uhchi chischeyihtamekw taanite chechii uhchi ayaayekw kaachiche pimaatisiiwin.
Chishemanituu utayimuwinihch ekute tepaachimikuyaan niya e aawiyaan Christ.
Mikw maak namui chiwii pechi naasinaawaau chechii uhchi ayaayekw pimaatisiiwin.”
“Namui nitihtuuten chekwaan naapeu chechii uhchi pechi chisteyimit.
Wesh chichischeyimitinaawaau taan e iteyihtaakusiyekw.
Namui chisaachihaawaau Chishemanituu anite chitehiiwaahch.
Nichii takushin utah aschiihch Nuuhtaawii e chii pechi itishahuut yaapach maak namui chitaapateyiminaawaau.
Kutak awen chii takushinit ekaa Chishemanituu uhchi pechi itashuwaat chipaa Nituhtaawawaau wiya.
Taanite chechii uhchi taapwehtamekw mikw naapeu e wii nanihiiwehekw ekaa wii nanihiiwehekw Chishemanituu.
Ekaawii iteyihtamukw che mamishimitakuch anite Uhtaawiimaau e ihtaat.
Moses eukw che mamishimitaakw aat e iteyihtamekw nimiyuututenaan mikw Moses uwiishuwewin e nanihiihtamuwekw.
Taapwe kaa taapwehtawekwe Moses kaye niya chipaa pechi taapwehtuunaawaau wesh niya aniyuu kaa pechi tipaachimit kaa masinahiichet.
Ekw maak ekaa tiyaapwehtamuwekwe aniyuu Moses kaa itisinahiichet,
taanite chechii uhchi taapwehtamekw niya nitayimuwin.”